b'\n_START_ARTICLE_\nKationi\n_START_PARAGRAPH_\nKationi on positiivinen ioni. Nimi tulee siit\xc3\xa4, ett\xc3\xa4 johdettaessa s\xc3\xa4hk\xc3\xb6\xc3\xa4 sulaan suolaan tai suolaliuokseen suolan kationit liikkuvat katodille._NEWLINE_Suurin osa kationeista on metalli-ioneja eli metalliatomeja, joista on poistunut yksi tai useampi elektroni. Jos sama metalli muodostaa useita ioneja, joiden varaus poikkeaa toisistaan, merkit\xc3\xa4\xc3\xa4n metallin nimen j\xc3\xa4lkeen suluissa roomalaisilla numeroilla sen hapetusluku, joka vastaa varausta alkeisvarausyksikk\xc3\xb6in\xc3\xa4. Lis\xc3\xa4ksi on olemassa useamman atomin muodostamia kationeja kuten ammoniumioni (NH\xe2\x82\x84\xe2\x81\xba) sek\xc3\xa4 happojen vesiliuoksissa esiintyv\xc3\xa4 oksoniumioni (H\xe2\x82\x83O\xe2\x81\xba).'